CELEX: 32018R1717
Language: ro
Date: 2018-11-14 00:00:00
Title: Regulamentul (UE) 2018/1717 al Parlamentului European și al Consiliului din 14 noiembrie 2018 de modificare a Regulamentului (UE) nr. 1093/2010 în ceea ce privește stabilirea sediului Autorității Bancare EuropeneText cu relevanță pentru SEE.

16.11.2018   
               
               
                  RO
               
               
                  Jurnalul Oficial al Uniunii Europene
               
               
                  L 291/1
               
            
         REGULAMENTUL (UE) 2018/1717 AL PARLAMENTULUI EUROPEAN ȘI AL CONSILIULUI
         din 14 noiembrie 2018
         de modificare a Regulamentului (UE) nr. 1093/2010 în ceea ce privește stabilirea sediului Autorității Bancare Europene
         (Text cu relevanță pentru SEE)
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 114,
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         după consultarea Băncii Centrale Europene,
         având în vedere avizul Comitetului Economic și Social European (1),
         hotărând în conformitate cu procedura legislativă ordinară (2),
         întrucât:
         
                     (1)
                  
                  
                     În contextul notificării transmise de Regatul Unit la 29 martie 2017 privind intenția sa de a se retrage din Uniune în temeiul articolului 50 din Tratatul privind Uniunea Europeană (denumit în continuare „TUE”), celelalte 27 de state membre, reunite la 20 noiembrie 2017 în contextul Consiliului, au ales Paris, Franța, drept noul sediu al Autorității europene de supraveghere (Autoritatea Bancară Europeană) (denumită în continuare „autoritatea”).
                  
               
                     (2)
                  
                  
                     Luând act de „Raportul comun al negociatorilor Uniunii Europene și ai Guvernului Regatului Unit privind progresele înregistrate în timpul primei etape a negocierilor purtate în temeiul articolului 50 din TUE privind retragerea ordonată a Regatului Unit din Uniunea Europeană” din 8 decembrie 2017 și, în special, de capitolul din acesta privind decontul financiar, precum și de angajamentul Regatului Unit de a contribui la bugetul general al Uniunii pentru exercițiile financiare 2019 și 2020, ca și cum ar continua să facă parte din Uniune, și de a contribui la cota care îi revine din finanțarea angajamentelor restante la 31 decembrie 2020, costurile aferente transferării sediului autorității, rezultate din decizia Regatului Unit de a se retrage din Uniune, urmează să fie suportate de toți contribuabilii Uniunii prin intermediul bugetului general al Uniunii. Regatul Unit s-a oferit să poarte discuții cu agențiile Uniunii care își au sediul la Londra pentru a analiza modul în care acestea și-ar putea reduce costurile aferente retragerii lor.
                  
               
                     (3)
                  
                  
                     Având în vedere articolul 50 alineatul (3) din TUE, autoritatea ar trebui să se mute la noul sediu la 30 martie 2019.
                  
               
                     (4)
                  
                  
                     Pentru a asigura buna funcționare a autorității în noul său amplasament, înainte de mutarea autorității în noul său sediu ar trebui încheiat un acord între autoritate și Franța privind sediul și ar trebui aprobat un proiect de construcție în conformitate cu articolul 88 din Regulamentul delegat (UE) nr. 1271/2013 al Comisiei (3). Noul sediu ar trebui să fie pregătit pentru mutarea definitivă până la 30 martie 2019. Acordul privind sediul ar trebui să reflecte responsabilitatea care le revine autorităților franceze de a asigura condițiile optime pentru a garanta funcționarea corespunzătoare a autorității în contextul mutării sale.
                  
               
                     (5)
                  
                  
                     Transferul sediului autorității nu pune în discuție planul de personal al acesteia, astfel cum a fost adoptat de Parlamentul European și de Consiliu, și nici modul în care dispozițiile Statutului funcționarilor se aplică funcționarilor și celorlalți agenți care lucrează în cadrul autorității.
                  
               
                     (6)
                  
                  
                     Mutarea sediului autorității nu ar trebui să aibă consecințe asupra executării mandatelor distincte sau asupra menținerii statutelor juridice separate ale autorităților europene de supraveghere. Mutarea ar putea permite, dacă este cazul, utilizarea în comun de către agențiile Uniunii a serviciilor de suport administrativ și de gestionare a infrastructurilor care nu sunt legate de activitățile de bază.
                  
               
                     (7)
                  
                  
                     Relațiile dintre instituțiile Uniunii urmează să se desfășoare într-un cadru de cooperare loială reciprocă, fiecare instituție acționând în limitele atribuțiilor care îi sunt conferite prin TUE și prin Tratatul privind funcționarea Uniunii Europene și în conformitate cu procedurile, condițiile și obiectivele prevăzute de acestea.
                  
               
                     (8)
                  
                  
                     Pentru a acorda autorității suficient timp pentru mutarea în noul sediu, prezentul regulament ar trebui să intre în vigoare în regim de urgență după adoptarea sa în conformitate cu procedura legislativă ordinară.
                  
               
                     (9)
                  
                  
                     Prin urmare, Regulamentul (UE) nr. 1093/2010 al Parlamentului European și al Consiliului (4) ar trebui modificat în consecință,
                  
               ADOPTĂ PREZENTUL REGULAMENT:
         
            Articolul 1
            Articolul 7 din Regulamentul (UE) nr. 1093/2010 se înlocuiește cu următorul text:
            
               
                  „Articolul 7
                  Sediul
                  Autoritatea își are sediul la Paris, Franța.
                  Amplasarea sediului autorității nu afectează îndeplinirea de către autoritate a atribuțiilor și sarcinilor sale, organizarea structurii sale de conducere, funcționarea organizației sale principale sau finanțarea principală a activităților sale, permițând, în același timp, dacă este cazul, utilizarea în comun cu alte agenții ale Uniunii a serviciilor de suport administrativ și de gestionare a infrastructurilor care nu sunt legate de activitățile de bază ale autorității. Până la 30 martie 2019 și, ulterior, la fiecare 12 luni, Comisia prezintă Parlamentului European și Consiliului un raport privind modul în care autoritățile europene de supraveghere se conformează cu respectiva cerință.”
               
            
         
         
            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.
            Prezentul regulament se aplică de la 30 martie 2019.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Strasbourg, 14 noiembrie 2018.
            
               
                  Pentru Parlamentul European
               
               
                  Președintele
               
               A. TAJANI
            
            
               
                  Pentru Consiliu
               
               
                  Președintele
               
               K. EDTSTADLER
            
         
         
            (1)  JO C 197, 8.6.2018, p. 72.
         
            (2)  Poziția Parlamentului European din 25 octombrie 2018 (nepublicată încă în Jurnalul Oficial) și Decizia Consiliului din 9 noiembrie 2018.
         
            (3)  Regulamentul delegat (UE) nr. 1271/2013 al Comisiei din 30 septembrie 2013 privind regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (JO L 328, 7.12.2013, p. 42).
         
            (4)  Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea bancară europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12).